Document ID: 32008D0622

NÕUKOGU OTSUS,
8. juuli 2008,
millega tühistatakse otsus 2005/183/EÜ ülemäärase eelarvepuudujäägi olemasolu kohta Poolas
(2008/622/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eriti selle artikli 104 lõiget 12,
võttes arvesse komisjoni soovitust,
ning arvestades järgmist:
(1)
Otsusega 2005/183/EÜ, (1) järgides komisjoni soovitust vastavalt asutamislepingu artikli 104 lõikele 6, otsustas nõukogu, et Poolal on ülemäärane eelarvepuudujääk. Nõukogu märkis, et valitsemissektori üldine puudujääk oli 2003. aastal 4,1 % SKTst ehk suurem kui asutamislepingus sätestatud kontrollväärtus 3 %, samal ajal kui valitsuse koguvõlg moodustas 45,4 % SKTst ehk vähem kui asutamislepingus sätestatud kontrollväärtus 60 %. Nõukogu otsuses öeldi, et kui kogumispensioniskeemid jäetaks vastavalt Eurostati kogumispensioniskeemide liigitamist käsitlevale otsusele valitsemissektori eelarvest välja, tuleks puudujäägi- ja võlanäitajaid suuremaks parandada. (2)
(2)
Asutamislepingu artikli 104 lõike 7 ning nõukogu 7. juuli 1997. aasta määruse (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta) (3) artikli 3 lõike 4 kohaselt võttis nõukogu komisjoni soovitusel 5. juulil 2004. aastal vastu Poolale adresseeritud soovituse, mille eesmärk oli likvideerida ülemäärane eelarvepuudujääk hiljemalt 2007. aasta lõpuks. Soovitus avalikustati.
(3)
28. novembril 2006 otsustas nõukogu komisjoni soovituse alusel vastavalt asutamislepingu artikli 104 lõikele 8, et Poola selleks ajaks võetud meetmed ei olnud piisavad. (4)27. veebruaril 2007 andis nõukogu komisjoni soovitusel välja uue artikli 104 lõike 7 kohase soovituse, milles kinnitas likvideerimise tähtajana 2007. aastat. Soovitus avalikustati.
(4)
Asutamislepingu artikli 104 lõike 12 kohaselt tuleb nõukogu otsus ülemäärase eelarvepuudujäägi olemasolu kohta tühistada, kui ülemäärane eelarvepuudujääk on nõukogu arvates asjaomases liikmesriigis likvideeritud.
(5)
Asutamislepingule lisatud ülemäärase eelarvepuudujäägi menetlust käsitleva protokolli kohaselt esitab komisjon andmed, mis on vajalikud menetluse rakendamiseks. Nimetatud protokolli kohaldamise osana peavad liikmesriigid vastavalt nõukogu 22. novembri määruse (EÜ) nr 3605/93 (Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta) (5) artiklile 4 esitama kaks korda aastas (enne 1. aprilli ja 1. oktoobrit) andmed valitsemissektori eelarve puudujäägi ja võla kohta ning muud seotud muutujad.
(6)
Nende andmete alusel, mis komisjon (Eurostat) esitas vastavalt määruse (EÜ) nr 3605/93 artikli 8g lõikele 1 pärast Poola enne 1. aprilli 2008 esitatud teatist, ning komisjoni talituste 2008. aasta kevadprognoosi alusel on võimalik teha järgmised järeldused:
-
valitsemissektori eelarve puudujääk vähenes 3,8 %lt SKTst 2006. aastal 2,0 %le SKTst 2007. aastal, mis on vähem kui puudujäägi kontrollväärtus 3 % SKTst. Võrdluseks: 2006. aasta novembris ajakohastatud lähenemisprogrammis seatud sihiks oli 3,4 % SKTst;
-
sihtmääraga võrreldes palju väiksema puudujäägi põhjuseks oli 2006. aasta novembri lähenemisprogrammis eeldatust palju suurem SKT kasv. Lisaks kulutas valitsus väiksema osa SKTst sotsiaalmaksetele (indekseerimise puudumise tõttu 2007. aastal), toetustele, investeeringutele ja töötajate hüvitistele. Kokkuvõttes olid kogukulutused 2006. aasta novembri lähenemisprogrammis kavandatust 1,5 protsendipunkti võrra väiksemad. Struktuurne tasakaal (s.o tsükliliselt parandatud eelarvetasakaal, võtmata arvesse ühekordseid ja ajutisi meetmeid) paranes 2007. aastal hinnanguliselt 1,5 protsendipunkti võrra SKTst;
-
2007. aastaga võrreldes väiksema SKT kasvu juures ennustatakse 2008. aasta kevadprognoosis puudujäägi suurenemist 2008. aastal 2,5 %ni SKTst, kuid alla kontrollväärtuse, peamiselt sotsiaalmaksude vähendamise, üksikisiku tulumaksuvabastuse ning sotsiaalmaksete ja investeeringute kasvu tõttu. See on sama kui 2008. aasta märtsis ajakohastatud lähenemisprogrammis ametlikult sihiks seatud puudujääk. 2009. aasta puhul oodatakse kevadprognoosi kohaselt poliitika muutumatuse korral puudujäägi jäämist enam-vähem samaks. Sellest nähtub, et puudujääk on toodud allapoole kontrollväärtusest (3 % SKTst) kindlalt ja püsivalt;
-
struktuurse tasakaalu puhul prognoositakse siiski selle väikest halvenemist 0,25 protsendipunkti võrra SKTst 2008. aastal ning poliitika muutumatuse korral paranemist protsendipunkti võrra 2009. aastal. Selle vaatlemisel tuleb silmas pidada vajadust liikuda eelarveseisundi keskmise pikkusega perioodi eesmärgi suunas, mis Poola puhul on struktuurne eelarvepuudujääk 1 % SKTst;
-
valitsemissektori võlg vähenes 47,6 %lt 2006. aastal 45,2 %le 2007. aastal. 2008. aasta kevadprognoosis ennustatakse, et võla suhe jääb endiselt alla kontrollväärtust, milleks on 60 % SKTst, ning väheneb jätkuvalt umbes 44 %ni 2009. aasta lõpuks.
(7)
Nõukogu on arvamusel, et ülemäärane eelarvepuudujääk Poolas on likvideeritud ning seega tuleks otsus 2005/183/EÜ tühistada,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et ülemäärane eelarvepuudujääk Poolas on likvideeritud.
Artikkel 2
Otsus 2005/183/EÜ tühistatakse.
Artikkel 3
Käesolev otsus on adresseeritud Poolale.
Brüssel, 8. juuli 2008

Labels: 2
19
18